รัฐบาลไทย-ข่าวทำเนียบรัฐบาล-สธ. ให้สสจ.ทั่วประเทศ เข้มข้นตรวจสอบ-เฝ้าระวังผลิตภัณฑ์สุขภาพ -โฆษณาเกินจริง
วันพฤหัสบดีที่ 3 พฤษภาคม 2561
สธ. ให้สสจ.ทั่วประเทศ เข้มข้นตรวจสอบ-เฝ้าระวังผลิตภัณฑ์สุขภาพ -โฆษณาเกินจริง
รองปลัดกระทรวงสาธารณสุข ประชุมทางไกลนายแพทย์สาธารณสุขจังหวัดทั่วประเทศ เข้มข้นการตรวจสอบ เฝ้าระวังผลิตภัณฑ์สุขภาพ ก่อนออกใบอนุญาต และสุ่มตรวจในท้องตลาด คุ้มครองความปลอดภัยประชาชน และประชาสัมพันธ์ให้ประชาชนช่วยเป็นหูเป็นตาจับโฆษณาเกินจริง
รองปลัดกระทรวงสาธารณสุข ประชุมทางไกลนายแพทย์สาธารณสุขจังหวัดทั่วประเทศ เข้มข้นการตรวจสอบ เฝ้าระวังผลิตภัณฑ์สุขภาพ ก่อนออกใบอนุญาต และสุ่มตรวจในท้องตลาด คุ้มครองความปลอดภัยประชาชน และประชาสัมพันธ์ให้ประชาชนช่วยเป็นหูเป็นตาจับโฆษณาเกินจริง
บ่ายวันนี้ (3 พฤษภาคม 2561) ที่กระทรวงสาธารณสุข จ.นนทบุรี นายแพทย์ธเรศ กรัษนัยรวิวงค์ รอง ปลัดกระทรวงสาธารณสุขและนายแพทย์วันชัย สัตยาวุฒิพงศ์ เลขาธิการคณะกรรมการอาหารและยา ประชุมวิดีโอทางไกล แนวทางการดําเนินงานตรวจสอบและเฝ้าระวังผลิตภัณฑ์สุขภาพ กับนายแพทย์สาธารณสุขจังหวัด และหัวหน้ากลุ่มงานคุ้มครองผู้บริโภคและเภสัชสาธารณสุขทั่วประเทศ ว่า กระทรวงสาธารณสุข โดยสํานักงานคณะกรรมการอาหารและยา มีระบบการคุ้มครองผู้บริโภค ทั้งอาหาร ยา เครื่องมือแพทย์ และผลิตภัณฑ์สุขภาพ แก่ประชาชนทั่วประเทศ โดยมีเครือข่ายสํานักงานสาธารณสุขจังหวัดทุกจังหวัด ร่วมดําเนินการตรวจ ติดตาม ทั้งสถานที่ผลิต จําหน่าย และการโฆษณาผลิตภัณฑ์สุขภาพ
นายแพทย์ธเรศกล่าวว่า ในวันนี้ ได้เน้นย้ําให้ทุกจังหวัดเพิ่มความเข้มข้นในการตรวจสอบและเฝ้าระวังผลิตภัณฑ์สุขภาพในพื้นที่ โดยเฉพาะเครื่องสําอาง เพิ่มการตรวจสอบแหล่งผลิต และผลิตภัณฑ์อาหารเสริม เฝ้าระวังการใส่สารอันตรายที่ห้ามใช้ โดย 1.เข้มงวดการพิจารณาอนุญาต (Pre-marketing) ให้กลุ่มงานคุ้มครองผู้บริโภคและเภสัชสาธารณสุข ตรวจสอบสถานที่ผลิตให้ถูกสุขลักษณะตามมาตรฐานที่กฎหมายกําหนดให้เสร็จสิ้นภายใน 3 เดือน หลังกฎหมายมีผลบังคับใช้ในเดือนมิถุนายน 2561 หากพบการกระทําฝ่าฝืนจะถูกเพิกถอนใบรับแจ้ง และมีโทษปรับไม่เกิน 50,000 บาท 2.ตรวจสอบเฝ้าระวังผลิตภัณฑ์ (Post-marketing) โดยสุ่มตรวจเฝ้าระวังผลิตภัณฑ์เครื่องสําอาง และจัดการกับผลิตภัณฑ์ที่มีปัญหาตามที่กฎหมายกําหนด และสร้างเครือข่ายในการดําเนินงาน อาทิ ตํารวจ กสทช. เครือข่ายภาคประชาชน เป็นต้น
นายแพทย์วันชัย สัตยาวุฒิพงศ์ เลขาธิการคณะกรรมการอาหารและยา กล่าวว่า ในการขออนุญาตผลิตภัณฑ์เครื่องสําอาง (Pre-marketing) ได้ยกเลิกระบบการพิจารณาอนุมัติอัตโนมัติ โดยให้เจ้าหน้าที่ตรวจเอกสาร เพื่อตรวจสอบความถูกต้องอย่างละเอียด ใช้เวลาไม่เกิน 3 วัน และจะออกประกาศกระทรวงสาธารณสุขกําหนดมาตรฐานสถานที่ผลิต พร้อมทั้งจัดทําฐานข้อมูลการอนุญาตสถานที่ผลิตดังกล่าวสําหรับใช้ในการตรวจสอบ รวมทั้งอย.กับ กสทช. จะร่วมกันตรวจสอบเฝ้าระวังการโฆษณาเกินจริง โดยอย.จะส่งเจ้าหน้าที่ไปตรวจเฝ้าระวังผลิตภัณฑ์สุขภาพทุกสื่อที่ กสทช. หากพบไม่ถูกต้องจะส่งเรื่องให้ กสทช.ระงับการโฆษณาได้ทันที
ขอให้ทุกจังหวัดเฝ้าระวังการโฆษณาทางสื่อต่าง ๆ ทั้งเว็บไซต์ สื่อสังคมออนไลน์ วิทยุ เคเบิ้ลทีวี ในพื้นที่ รวมทั้งประชาสัมพันธ์สร้างความตระหนักรู้แก่ประชาชนในการเลือกซื้อและใช้ผลิตภัณฑ์สุขภาพอย่างปลอดภัย ไม่ตกเป็นเหยื่อการโฆษณาที่โอ้อวดสรรพคุณเกินจริง เช่นอ้างรักษาได้สารพัดโรค เพราะอาหารไม่ใช่ยาที่จะรักษาหรือป้องกันโรคได้ นอกจากจะสิ้นเปลืองเงินแล้วยังอาจได้รับอันตรายอย่างคาดไม่ถึงจากยาหรือสารอันตรายที่ผสมในผลิตภัณฑ์เหล่านั้น และเครื่องสําอางไม่สามารถปรับเปลี่ยนโครงสร้างของร่างกายได้ จึงขอให้ประชาชนอย่าหลงเชื่อ หากพบเห็นขอให้แจ้งที่สายด่วน อย. 1556 อีเมล์ 1556@fda.moph.go.th แอปพลิเคชัน Oryor Smart Application ทางเว็บไซต์ อย. หรือด้วยตนเองที่ศูนย์ ศรป.อย. และสํานักงานสาธารณสุขจังหวัดทั่วประเทศ
************************* 3 พฤษภาคม 2561